Here ek bid vir ons land! | Reisiger
> Gebede	> Here ek bid vir ons land!	Here ek bid vir ons land!
O Here ek staan vandag voor U, omring deur ŉ veelheid van emosies. Heeltyd bewus van dit wat ek hoor en sien – wreedheid, uittarting, wraak en hartseer. Ek voel aan hoe mense rondom my bang, onseker en bedreig is. Saam met hulle het ek soveel vrae en so min antwoorde.
Terselfdertyd gaan my gedagtes terug na Goeie Vrydag waar ek daaraan herinner is dat U al my skuld betaal het. Daar het U my weer gedring om die sondekleed wat so aan my vasklou uit te trek en voor U neer te sit.
Ja Here – by die kruis het U my kaal gestroop van my eie pretensies en eie geregtigheid wat ek so graag in stand hou. U het my gestroop van gedagtes dat ek ŉ goeie mens is, van gedagtes wat my tot hoogmoed teenoor misdadigers verhef.
U het my voor die kruis laat buig waar ek net kon uitroep – Here wees my genadig!
Dankie Here vir die derde dag – Opstandingdag.
U het my weer opgehef, klere aangetrek. Hierdie keer was dit Koningsklere, u klere – die klere van liefde, die klere van genade, sagte inklusiewe klere!
U het my ook nuwe oë gegee waarmee ek anders kan kyk.
U het my nuwe voete gegee waarmee ek nuwe paaie kan loop,
Nuwe gedagtes waarmee ek anders kan dink,
Nuwe ore waarmee ek anders kan hoor,
Nuwe oordeel waarmee ek nie meer veroordeel nie,
Nuwe vrede wat al my vrese verdryf.
O Heer – ek bid dat U ons in die moeilike emosionele tyd so vol van u liefde sal maak, dat daar nie plek vir ons eie wraak is nie. Dat U ons vol van u vertroue sal maak dat ons nie sal vrees nie. Dat U so ons vol van u vrede sal maak dat ons in vrede met mekaar sal leef!
Dankie, Here, dat ons vandag selfs in die warboel van emosies u troos kan ervaar. Dankie dat ek my hande in u hande kan plaas.
Tags: bid, emosies, gebed vir Suis Afrika, Suid Afrika
Kommentaar (1)	Trackbacks (0)	Lewer kommentaar
Thomas Dreyer	04/05/2010 om 16:25	Reply	Dankie Quintus,
Ons het nodig om na hierdie wêreld te kyk deur God se oë. Hy het reeds alles nuut gemaak en ook vir my by die kruis nuut aangetrek, vir my nuwe oë gegee en ook Sy woorde in my mond geplaas… Mag ons leer om Sy woorde te spreek en te glo vir ons dorp en stad, land en kontinent vir hierdie hele wêreld, want so lief het God die wêreld gehad, dat Hy sy eniggebore Seun gegee het, sodat elkeen wat in Hom glo, nie verlore mag gaan nie, maar die ewige lewe kan hê…
No trackbacks yet.	Lewer kommentaar Kanselleer die reaksie	Tik jou kommentaar hier...
Hoe moet ons dink oor openbare (jy weet wie!) figure se uitsprake?